Bečiai (tauta)
Bečiai (Bété, betegbo) – Vakarų Afrikos tauta, gyvenanti Dramblio Kaulo Krante, ypač šalies vakaruose, pietvakariuose. Populiacija – virš 3 mln. žmonių (18 % šalies gyventojų). Vartoja bečių kalbą, priklausančią Nigerio-Kongo kalbų šeimai, kva kalbų grupei. Tradiciškai verčiasi tropine lydimine žemdirbyste (augina soras, ryžius, batatus, manijokus, bananus), medžiokle, rankiojimu, tačiau dabar dauguma dirba cukranendrių, bananų, kakavos plantacijose. Iš amatų labiausiai išvystyta medžio drožyba (ypač ritualinių kaukių gamyba). Iki XX a. pab. buvo išlikęs patriarchatas, didžioji šeima. Bečiai turi gausų muzikinį folklorą. XX a. buvo sukūrę piktografinį raštą. Dauguma bečių išpažįsta tradicinius tikėjimus, yra krikščionių (ypač katalikų), paplitęs sinkretizmas.